b'\n_START_ARTICLE_\nJohn Warburton Paul\n_START_SECTION_\nBakgrunn\n_START_PARAGRAPH_\nPaul studerte historie ved University of Cambridge. I 1937 ble han offiser i Royal Tank Regiment (Supplementary Reserve). _NEWLINE_Under andre verdenskrig deltok han i 1940 i kampene i Frankrike, der han utmerket seg slik at han ble Mentioned in Dispatches og tildelt Military Cross. Han ble tatt til fange og satt i tysk krigsfangenskap ut krigen.\n_START_SECTION_\nGuvern\xc3\xb8r, generalguvern\xc3\xb8r og viseguvern\xc3\xb8r\n_START_PARAGRAPH_\nEtter krigen ble Paul advokat og gikk inn i britisk koloniadministrasjon. Han ble stasjonert i Sierra Leone, der han tjenestegjorde i forskjellige stillinger inntil landets uavhengighet i 1961. _NEWLINE_I 1962 ble han guvern\xc3\xb8r i Gambia. Etter landets selvstendighet i 1965, fortsatte landet som monarki og samvelderike. I et \xc3\xa5rs tid var Paul Gambias generalguvern\xc3\xb8r._NEWLINE_Paul ble s\xc3\xa5 sendt til Britisk Honduras, dagens Belize, der han tiltr\xc3\xa5dte som guvern\xc3\xb8r i juli 1966.  Bekymring i befolkningen for at Storbritannia ville overlate landet til Guatemala f\xc3\xb8rte til voldelige demonstrasjoner og Paul erkl\xc3\xa6rte unntakstilstand. Paul satt i guvern\xc3\xb8rstillingen til 1972. _NEWLINE_Etter tjenestetiden i Britisk Honduras ble Paul utnevnt til guvern\xc3\xb8r i Bahamas. Han var der med p\xc3\xa5 \xc3\xa5 forberede landets uavhengighet, som ble virkelighet 10. juli 1973._NEWLINE_Pauls siste embete var som viseguvern\xc3\xb8r i den britiske kronbesittelsen Man. Han satt i embetet fra 1974 til 1980. _NEWLINE_Etter \xc3\xa5 ha g\xc3\xa5tt av fra statstjenesten, arbeidet Paul for St. John Ambulance og Pangbourne College.\n_START_SECTION_\nUtmerkelser\n_START_PARAGRAPH_\nPaul mottok en rekke ordener. Han ble i 1959 utnevnt til offiser av Order of the British Empire. I 1962 ble han utnevnt til kommand\xc3\xb8rridder (KCMG) av Sankt Mikaels og Sankt Georgs orden, med forfremmelse til storkorsridder (GCMG) i 1965. Ved ordensutnevnelsen i 1962 ble han adlet og fikk rett til \xc3\xa5 f\xc3\xb8re tiltaleformen sir foran sitt navn.'